U-I-174/01
Natisni
Opravilna št.:
U-I-174/01
Datum odločitve:
22. 11. 2001
Objavljeno:
OdlUS X, 196
ECLI:
ECLI:SI:USRS:2001:U.I.174.01
Akt:
Priprava in sprejemanje prostorskih planskih dokumentov Občine Vransko
Izrek:
Pobuda za začetek postopka za oceno ustavnosti in zakonitosti postopka pri pripravi in sprejemanju prostorskih planskih dokumentov Občine Vransko se zavrže.
Evidenčni stavek:
Ker pobudnik predlaga presojo ustavnosti in zakonitosti postopka sprejemanja predpisa, ki še ni bil dokončno sprejet, je Ustavno sodišče pobudo zavrglo.
Geslo:
Ustavno sodišče, pristojnosti, postopek:
Nepristojnost za presojo predpisa, ki ni bil sprejet.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Anton Brišnik, Vransko
Datum vloge:
14. 8. 2001
Vrsta odločitve:
sklep
Vrsta rešitve:
zavrženje
Dokument:
US21051
Dokument v PDF obliki:
U-I-174-01.pdf
118 KB
Prenesite datoteko
U-I-174/01
22. 11. 2001
S K L E P
Ustavno sodišče je v postopku za preizkus pobude Antona Brišnika z Vranskega na seji dne 22. novembra 2001
sklenilo:
Pobuda za začetek postopka za oceno ustavnosti in zakonitosti postopka pri pripravi in sprejemanju prostorskih planskih dokumentov Občine Vransko se zavrže.
Obrazložitev
1. Pobudnik izpodbija postopek pri pripravi in sprejemanju prostorskega planskega dokumenta Občine Vransko, ki se nanaša na park tehnične kulture Čeplje, Projekt št. 415 A7/00 mapa P-9-1.
Pobudnik je k programski zasnovi za navedeni projekt v zakonskem roku predložil Občini svoje pripombe. Občina njegovih pripomb ni upoštevala. Sporočila mu je sicer razloge za zavrnitev pripomb, vendar ta utemeljitev zanj ni sprejemljiva. S tem naj bi Občina postopala v nasprotju z Zakonom o urejanju naselij in drugih posegov v prostor (Uradni list SRS, št. 18/84 in nasl. - ZUN).
2. Iz pobude ni bilo jasno razvidno, na kateri predpis se nanaša in kje je bil ta predpis objavljen. Zato je Ustavno sodišče pobudnika pozvalo, naj pobudo ustrezno dopolni. Pobudnik je v dopolnitvi pobude navedel, da planski akt, ki vsebuje tudi Projekt št. 15A7/00 mapa P-9-1, še ni bil dokončno sprejet in je postopek v fazi pridobivanja soglasij. Menil pa je, da je navedeni akt za občane dokončen v tej smeri, da nanj pripombe niso več možne.
Navedel je še, da bo Ustavnemu sodišču sporočil, ko bo navedeni planski akt dokončno sprejet.
3. Po 21. členu Zakona o Ustavnem sodišču (Uradni list RS, št. 15/94 - v nadaljevanju ZUstS) Ustavno sodišče v okviru ustavnosodne presoje ocenjuje skladnost zakonov z Ustavo ter skladnost drugih predpisov in splošnih aktov, izdanih za izvrševanje javnih pooblastil, z Ustavo in zakonom. V okviru ustavnosodne presoje predpisov lahko Ustavno sodišče po tretjem odstavku 21. člena ZUstS ocenjuje tudi ustavnost in zakonitost postopkov, po katerih so bili izpodbijani predpisi sprejeti. Iz navedenega izhaja, da lahko Ustavno sodišče ocenjuje te postopke le pri predpisih, ki so bili dokončno sprejeti in objavljeni, ne more pa ocenjevati ravnanja pristojnih organov v fazi sprejemanja predpisov.
4. Ker pobudnik predlaga presojo ustavnosti in zakonitosti postopka sprejemanja predpisa, ki še ni bil dokončno sprejet, je Ustavno sodišče pobudo zavrglo. Pri tem se Ustavno sodišče ni spuščalo v presojo, ali so izpolnjene druge procesne predpostavke.
5. Ustavno sodišče je sprejelo ta sklep na podlagi 25. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica dr. Dragica Wedam-Lukić ter sodnici in sodniki dr. Janez Čebulj, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić